text: Haderslev frikendt for hasard-spil
  13 februar 2013 kl. 14.17
  Haderslev Kommune har været beskyldt for at have spillet hasard med borgernes penge. Nu bliver politikerne frikendt af to professorer.
  Flere kommuner - heriblandt Haderslev - har været beskyldt for højt spil på spekulation i renteudviklingen.
  - Det er en skandale, at kommunerne har rodet sig ud i den slags. De har spillet hasard med borgernes penge, sagde professor ved Copenhagen Business School og ekspert i de finansielle markeder Finn Østrup til Berlingske.
  Nu siger to andre professorer imidlertid, at Haderslevs politikere ikke har gjort noget galt.
  På grund af debatten besluttede Haderslev Byråd i december at bede to eksperter om en vurdering af forvaltningen af kommunens gæld i perioden 2007-2012 - bl.a. ved omlægning af lån og brug af bl.a. de såkaldte rente-swaps.
  Nu foreligger rapporten, der er udarbejdet af professorerne Bjarne Astrup Jensen og Jesper Rangvid fra Handelshøjskolen i København.
  Og konklusionen er bl.a., at det er professorernes opfattelse, at forvaltningen af kommunens gæld hverken har været væsentligt mere eller væsentligt mindre risikobetonet end andre danske kommuners.
  